மதுரையில் தனியார் ஹோட்டல் ஒன்றில் 18 முன்னாள் எம்.எல்.ஏ-க்களுடன் இன்று ஆலோசனை நடத்தினார் டி.டி.வி.தினகரன். கூட்டத்தின் முடிவில், `தகுதிநீக்க வழக்கின் தீர்ப்பை எதிர்த்து உச்ச நீதிமன்றத்தில் 30 முதல் 90 நாள்களுக்குள் முறையிடுவது’ என முடிவு செய்யப்பட்டது. மேலும், தீர்ப்பால் பாதிக்கப்பட்ட 18 பேரும் சிறையில் சசிகலாவைச் சந்திப்பது எனவும் 22 தொகுதிகளிலும் உண்ணாவிரதம் இருப்பது எனவும் முடிவாகியுள்ளது. தீர்ப்பை எதிர்த்து, தினகரன் தரப்பினர் மேல்முறையீட்டுக்குச் செல்ல வாய்ப்பிருப்பதை அறிந்த ஆளும்கட்சியும், சபாநாயகர் சார்பாக உச்ச நீதிமன்றத்தில் கேவியட் மனுவைத் தாக்கல் செய்துள்ளது. `மேல்முறையீட்டுக்குச் சென்றாலும் உடனடியாகத் தீர்ப்பு வருவதற்கு வாய்ப்பில்லை. 18 தொகுதிகளில் தேர்தல் நடத்துவது எனத் தீர்மானித்தாலும் நாடாளுமன்றத் தேர்தலோடு நடத்தப்படவே வாய்ப்பு அதிகம். எனவே, தீர்ப்பின் மூலம் எடப்பாடி பழனிசாமி அரசுக்கான வாய்ப்பு நீட்டிக்கப்பட்டிருக்கிறது’ எனக் கருத்து தெரிவித்துள்ளனர் அரசியல் விமர்சகர்கள்.